6 Haarstyle vir winter
JY LEES NOU 6 Haarstyle vir winter
Kabouters, meerminne & milkmaids- dis die inspirasie! En daar's die bob, maar dié keer met nuwe flair. Tekstuur is die goue draad deur al 6 ons gunstelinge, sê haar-ghoeroe Terence Terenzo.
1. VAN MEERMINKARTELS
Lang hare in lae gesny is groot nuus hierdie winter. Dié styl gee glad nie om vir krul nie en lyk droommooi met 'n effense kartel, soos supermodel Gisele Bündchen dit dra. "As moderne variasie op hierdie styl kan jy 'n diagonale kuif van so 10 cm lank aan die een kant en 13 cm lank aan die ander kant sny. Só 'n kuif vloei mooi in by dié styl, maar onthou, 'n kuif is ook nie vir almal nie," sê Terence.
VIR WIE ?
Die ideale styl as jy reguit of effens gekartelde hare het. eksperimenteer met hierdie voorkoms as jy 'n ronde, vierkantige of ovaalvormige gesig het.
2. TOT MILKMAIDKRULLE
As jy van 'n meer romantiese voorkoms hou, is groter krulle (soos Kate Winslet s'n) vir jou.
Indien jou kroon nie van nature 'n krullebol is nie, verdeel jou hare in 3 cm-stukkies en draai
dit om jou stileeryster. "Los jou kuif 'n bietjie langer om jou gesig te raam," sê Terence.
Enige haarsoort kan mooi lyk met hierdie styl, maar veral dik of krullerige hare sal tot hul reg kom. Dié krul-styl pas veral goed by driehoekige en vierkantige gesigte.
3. GESNIPPERDE (SCATTERED BOB)
Hierdie winter sien ons 'n effense variasie op die klassieke bob. "Die buitelyne is steeds klassiek, maar
met korter en langer stukkies tussenin vir tekstuur," verduidelik Terence. Dis ook treffend as die styl effens korter gesny word in jou nek en langer word na voor – dit vorm 'n baie mooi raam vir jou gesig. Vir verdere variasie kan jy die hare op jou kroon volume gee en 'n langer kuif sny.
Hare met byna enige tekstuur kan in 'n bob gedra word, maar dis veral geskik vir fyner hare. Langwerpige of ovaalvormige gesigte sal die beste pas by hierdie styl.
Natuurlik is weer in, vertel Terence, en hy moedig vroue aan om met die natuurlike tekstuur en beweging van hul hare te werk. "Ek wurg nie hare met 'n stileeryster nie. Hoewel 'n yster jou kan help om die gewenste effek te kry kan jy baie meer doen as jy sáám met die unieke kinkel of krul in jou hare werk."
Kort style vir hierdie winter het 'n gedefinieerde buitelyn, maar as jy dit van nader bekyk, sal jy sien dat daar oneweredige tekstuur ingesny is.
Dis ideaal vir reguit en gekartelde hare – maar werk nie goed vir krulkoppe nie. As jy 'n langwerpige,
vierkantige of ovaalvormige gesig het, is hierdie styl vir jou.
MODERN & MAKLIK
As jy 'n bietjie waaghalsig voel en lus is vir 'n verandering, probeer 'n kort styl met 'n verskil: "Hierdie styl is afgelei van die ou undercut," sê Terence. "Jou hare word bo 'n bietjie langer gelos en korter na onder gesny, maar dit hoef nie drasties te wees nie – jy kan die styl subtiel dra sodat dit steeds in die
raadsaal komplimente sal kry."
Jy kan dit dra as jy dun of dik hare het (maar dit sal meer beheerbaar wees as jou hare 'n bietjie dikker is) en dit sal vir krul- of reguit hare werk. Dit lyk veral goed by 'n ronde gesig.